Diari Oficial de la Generalitat Valenciana


Sumari del DOGV 7486, del 16-03-2015 (2015/2349)

ACORD 13 de març de 2015, del Consell, pel qual s'aproven mesures per a limitar la pol·linització creuada entre plantacions de cítrics.
---------------------------------------------------------------------------------------------------------------------------------------

### Dades del document

Número de DOGV
:   7486

Data del DOGV
:   16-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2349


Data del document
:   13-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Acord

Descriptors 

:   * Conselleria de Presidència i Agricultura, Pesca, Alimentació i Aigua

ACORD 13 de març de 2015, del Consell, pel qual s'aproven mesures per a limitar la pol·linització creuada entre plantacions de cítrics. [2015/2349]  
El Consell, en la reunió del dia 13 de març de 2015, va adoptar l'acord següent:  
En els anys 80 i 90 es van plantar, al llarg del territori de la Comunitat Valenciana, varietats híbrides de mandariner que van provocar la presència de llavors en els fruits d'altres varietats del grup de les mandarines que, fins eixe moment, no en produïen. La conseqüència va ser un menyscabament de la qualitat final d'algunes varietats de cítrics, amb greu repercussió comercial negativa. Per això, i a fi d'evitar la presència de llavors en fruits cítrics, es va establir l'obligació de traure els ruscos de les zones citrícoles.   
Els apicultors, que tradicionalment basaven la seua activitat en l'obtenció de mel de cítrics, no han pogut instalar els seus ruscos en estes zones, i han renunciat a obtindre i comercialitzar mel d'este origen en el territori de la Comunitat Valenciana.  
Des de les primeres decisions, i fins a l'actualitat, s'han produït alguns fets que permeten avançar en la normalització de les relacions entre la citricultura i l'apicultura. D'una banda, algunes varietats híbrides de mandariners han perdut part del seu interés inicial, i són progressivament substituïdes per altres varietats no susceptibles de generar problemes de polinització encreuada. A més, amb el Sistema d'Informació Geogràfica (SIG) Citrícola es disposa d'informació sobre les zones citrícoles en què no hi ha varietats híbrides.  
A la vista dels fets descrits en el paràgraf anterior s'entén possible autoritzar, progressivament al llarg de diversos exercicis, l'activitat apícola en la superfície citrícola, de manera que es permeta l'obtenció d'un producte de qualitat, apreciat pel consumidor, sense eixir del nostre territori. No obstant això, este retorn dels ruscos ha de fer-se amb les precaucions degudes per a garantir la qualitat i la comercialització dels cítrics.  
Utilitzant el SIG Citrícola s'han situat en un plànol les parceles amb varietats híbrides. Al voltant dels límits d'eixes parceles s'ha traçat una franja de protecció de 500 metres. Açò ha permés delimitar la resta de la superfície citrícola que seria susceptible de rebre ruscos sense risc de generar problemes de polinització encreuada.  
No obstant això, aplicant el principi de precaució, s'ha calculat per a cada terme municipal el nombre d'assentaments de ruscos que es podrien habilitar, considerant una distància entre estos de 350 metres. En este procés s'ha obtingut una llista de municipis de la zona citrícola en què la ubicació de ruscos seria possible, sense posar en risc la qualitat de la fruita, i permetent que els apicultors valencians puguen ubicar els seus ruscos censats en àrees de producció de cítrics de la Comunitat Valenciana, en determinades condicions.   
  
Hem de valorar dos factors que cal tindre en compte: d'una banda, les condicions de clima en l'últim any, amb una greu sequera, i l'elevada mortalitat de les abelles obliguen el sector productor a buscar floracions potents, com la flor del taronger, per a recuperar els ruscos; d'altra banda, el sector citrícola i l'apícola han arribat a una coexistència i equilibri al llarg dels anys d'implantació de les mesures de limitació de la polinització encreuada, i prova d'això és el baix nombre de denúncies que es tramiten.  
La utilització parcial de la zona citrícola ha permés considerar la possibilitat de permetre l'entrada progressiva de ruscos i, per això, s'ha incrementat lleugerament el nombre de ruscos permesos en els annexos I, II i III i s'ha introduït algun nou municipi solicitat per les organitzacions professionals.  
A este efecte, la disposició addicional quinta de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, habilita el Consell per a fixar una distància mínima preventiva d'assentament de ruscos respecte de les plantacions de cítrics.  
  
Per això, i a proposta del conseller de Presidència i Agricultura, Pesca, Alimentació i Aigua, el Consell  
ACORDA  
  
Primer  
Queda prohibit l'assentament de ruscos a menys de quatre quilòmetres de les plantacions de cítrics. Esta prohibició es mantindrà durant l'època de floració dels cítrics que, atesos els registres actuals de temperatures i les condicions previstes per a la primavera de l'any 2015, i a estos efectes, es fixa entre l'1 d'abril i el 31 de maig de 2015.   
  
  
Segon  
S'exceptuaran del que establix l'apartat primer d'este acord els assentaments apícoles que complisquen les condicions següents:  
  
1. Albergar un nombre màxim de 650 ruscos.  
2. Comptar amb el consentiment previ, per escrit, de totes les persones propietàries de finques de cítrics existents en un radi d'1 quilòmetre al voltant del lloc d'ubicació dels ruscos.  
L'incompliment d'alguna de les dos condicions mencionades s'entendrà com a assentament de ruscos en una ubicació prohibida, als efectes assenyalats en el present acord.  
  
Tercer  
També s'exceptuaran del que establix l'apartat primer d'este acord els assentaments de ruscos que s'ubiquen en els termes municipals inclosos en l'annex I. No obstant això, estos assentaments hauran de complir les condicions següents:  
1. Ubicar-se a una distància superior a 500 metres dels límits de les parceles de qualsevol de les varietats d'híbrids de mandariner susceptibles de provocar polinització encreuada.  
2. Albergar un màxim de 150 ruscos per assentament.  
3. Respectar una distància, almenys, de 350 metres a altres assentaments apícoles.  
4. Comptar amb el permís d'assentament de la persona propietària dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida als efectes assenyalats en el present acord.  
  
Quart  
Igualment, s'exceptuaran d'allò que s'ha establit en l'apartat primer mencionat del present acord els assentaments de ruscos que s'ubiquen en els termes municipals inclosos en l'annex II. No obstant això, estos assentaments hauran de complir les condicions següents:  
1. Ubicar-se a una distància superior a 500 metres dels límits de les parceles de qualsevol de les varietats d'híbrids de mandariner susceptibles de provocar polinització encreuada.  
2. Albergar un màxim de 100 ruscos per assentament.  
3. Respectar una distància, almenys, de 350 metres a altres assentaments apícoles.  
4. Comptar amb el permís d'assentament de la persona propietària dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida, als efectes assenyalats en el present acord.  
  
Quint  
Excepcionalment, també quedaran exceptuats d'allò que s'ha establit en l'apartat primer d'este acord els assentaments de ruscos que s'ubiquen en els termes municipals inclosos en l'annex III, dins dels límits marcats per les coordenades del Sistema d'Informació Geogràfica de Parceles Agrícoles (SIGPAC) incloses en el dit annex III que delimiten polígons susceptibles d'albergar ruscos. No obstant això, estos assentaments hauran de complir les condicions següents:  
  
1. Ubicar-se a una distància superior a 500 metres dels límits de les parceles de qualsevol de les varietats d'híbrids de mandariner susceptibles de provocar polinització encreuada.  
2. Albergar un màxim de 60 ruscos per assentament.  
3. Respectar una distància, almenys, de 350 metres a altres assentaments apícoles.  
4. Comptar amb el permís d'assentament de la persona propietària dels terrenys.  
L'incompliment d'alguna de les quatre condicions mencionades s'entendrà com a assentament de ruscos en una ubicació prohibida als efectes assenyalats en el present acord.  
  
Sext  
La distància de quatre quilòmetres entre els assentaments de ruscos i les plantacions de cítrics es podrà reduir a un quilòmetre en les àrees agrícoles en què la implantació de cultius que requerisquen la polinització entomòfila per a millorar la seua productivitat tinga una especial significació.   
L'apreciació d'esta circumstància correspondrà a les associacions d'agricultors representatives i amb interessos en cada municipi per als quals se solicite l'excepció.  
L'excepció prevista en el present apartat no requerix cap autorització administrativa i és suficient la comunicació per escrit per part de les associacions corresponents a l'oficina comarcal d'Agricultura, Pesca, Alimentació i Aigua.  
Esta comunicació anirà acompanyada de la delimitació dels polígons en què es proposa la reducció de la distància.  
  
Sèptim  
En les àrees incloses en els apartats anteriors, en les quals s'autoritza l'assentament de ruscos en zones citrícoles, es permetrà la utilització de tractaments a base d'àcid gibberèlic o de sulfat de coure durant el període de floració, com a mètode alternatiu per a reduir significativament la presència de llavors en els fruits.  
Els tractaments fitosanitaris es desenrotllaran de conformitat amb la legislació fitosanitària vigent, tenint en compte el Reial Decret 1311/2012, de 14 de setembre, pel qual s'establix el marc d'actuació per a aconseguir un ús sostenible dels productes fitosanitaris, sense perjuí del compliment de les restriccions establides en el full de registre de cada producte fitosanitari utilitzat.  
  
Octau  
Els ruscos no identificats individualment amb el número de registre apícola, trobats en zones on estiga prohibit l'assentament i amb una situació comprovada pel personal de la Conselleria de Presidència i Agricultura, Pesca, Alimentació i Aigua, seran objecte de trasllat, amb exposició pública prèvia durant deu dies en el tauler d'anuncis de l'ajuntament del municipi en què estiguen ubicats. Estos fets seran notificats a la persona propietària dels terrenys on estiguen instalats els ruscos. Transcorreguts vint dies sense reclamació de la titularitat d'aquells, es destruiran.  
La presència de ruscos identificats en la zona prohibida per este acord serà notificada a la persona interessada. Esta, en el termini de set dies comptats a partir de la notificació, haurà de traslladar els ruscos a un altre assentament permés. Si no ho fa, la conselleria competent en agricultura els traslladarà, amb el procediment previ oportú, i li notificarà posteriorment el lloc on han sigut ubicats. Serà responsabilitat de l'apicultor fer-se càrrec dels ruscos en el nou assentament.  
  
En tot cas, l'adopció d'estes mesures s'efectuarà atenent el procediment d'execució forçosa previst en els articles 93 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Nové  
La presència de ruscos en els llocs prohibits implicarà l'inici del procediment establit en la legislació general de subvencions per a declarar la pèrdua de la condició de beneficiari de les ajudes per a apicultors convocades a càrrec de fons propis exclusius de la Generalitat.   
  
  
Deu  
Les actuacions derivades de la comprovació del compliment d'este acord seran executades pel personal de les oficines comarcals d'Agricultura, Pesca, Alimentació i Aigua, que les traslladaran a les direccions territorials respectives per a la coordinació i direcció en el seu àmbit territorial d'actuació. La Direcció General de Producció Agrària i Ramaderia exercirà la supervisió i coordinació, i adoptarà les resolucions d'execució forçosa a proposta de les direccions territorials de la Conselleria de Presidència i Agricultura, Pesca, Alimentació i Aigua.  
  
  
Onze  
Sense perjuí del que s'ha establit anteriorment, els apicultors hauran de complir, en els assentaments permesos a este efecte, la normativa sectorial corresponent.  
  
Dotze  
Els apicultors hauran de retirar els seus ruscos de les zones citrícoles afectades amb caràcter previ a l'inici de l'època de floració dels cítrics establida en l'apartat primer del present acord.  
  
Tretze  
El present acord es publicarà en el Diari Oficial de la Comunitat Valenciana.  
  
Contra el present acord, les persones interessades podran interposar directament in recurs contenciós administratiu, en el termini de dos mesos comptats a partir de l'endemà de la publicació del present acord en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí de la interposició potestativa del recurs de reposició davant del Consell, en el termini d'un mes a comptar de l'endemà de la publicació esmentada, d'acord amb el que preveuen els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 13 de març de 2015  
  
El conseller secretari,  
JOSÉ CÍSCAR BOLUFER